জানুয়ারিতেই শীত বিদায়, কবে থেকে বাড়বে তাপমাত্রা?

কলকাতা: চারদিনের ছুটি কাটিয়ে সোমবার কাজে ফিরছে বাংলা। তবে কাজে ফেরার শুরুটা আর শীতের আমেজে নয় (Winter)। সকালে হালকা ঠান্ডা থাকলেও বেলা বাড়ার সঙ্গে সঙ্গেই গরম অনুভূত হবে। শীতের কাপড় গায়ে রাখা কঠিন হয়ে উঠবে, এমনকি হালকা জামা পরেও ঘাম হতে পারে। হাওয়া অফিস স্পষ্ট জানিয়ে দিয়েছে, নতুন করে আর তাপমাত্রা কমার কোনও সম্ভাবনা নেই (Kolkata Weather)। বরং এখন থেকেই শীত বিদায়ের প্রস্তুতি নিতে হবে। সোমবার থেকেই শহরের তাপমাত্রা বাড়তে শুরু করেছে (Weather Update)।

আবহাওয়া দফতরের পূর্বাভাস অনুযায়ী, বুধবারের মধ্যে কলকাতা ও সংলগ্ন এলাকায় পারদ ২ থেকে ৩ ডিগ্রি পর্যন্ত বাড়তে পারে। বিশেষজ্ঞদের মতে, এর ফলে চলতি মরশুমে শীতের ইনিংস কার্যত শেষের পথে।

আরও পড়ুন: বঙ্গে রাষ্ট্রপতি শাসনের দাবি অভিজিত গঙ্গোপাধ্যায়ের

জানুয়ারির প্রথম ভাগে কলকাতা সহ গোটা রাজ্যে ভালোই ঠান্ডা অনুভূত হয়েছিল। তবে মাসের মাঝামাঝি থেকেই ধীরে ধীরে কমতে শুরু করে শীতের দাপট, বাড়তে থাকে উষ্ণতা। হাওয়া অফিস জানিয়েছে, একাধিক পশ্চিমী ঝঞ্ঝা সক্রিয় হওয়াতেই শীতের বিদায় ত্বরান্বিত হয়েছে। বর্তমানে উত্তর-পশ্চিম ভারতের জম্মু-কাশ্মীর ও সংলগ্ন এলাকায় নতুন করে ঢুকছে একটি পশ্চিমী ঝঞ্ঝা। পাশাপাশি, ৩০ জানুয়ারি, শুক্রবার আরও একটি পশ্চিমী ঝঞ্ঝা ঢোকার সম্ভাবনা রয়েছে।

এছাড়াও দক্ষিণ পাঞ্জাবের উপর একটি ঘূর্ণাবর্ত তৈরি হয়েছে, যার অক্ষরেখা রাজস্থান পর্যন্ত বিস্তৃত। এই পরিস্থিতির জেরেই রাজ্যে উষ্ণতা বাড়ছে বলে জানিয়েছে আবহাওয়া দফতর। আবহাওয়া দফতরের মতে, চলতি মাসেই দক্ষিণবঙ্গ থেকে কার্যত ঠান্ডা উধাও হয়ে যাবে। বিশেষ করে বেলা বাড়লেই গরম অনুভূত হবে। তবে ভোর ও রাতের দিকে এখনও কিছুটা ঠান্ডা থাকতে পারে।

পাশাপাশি, কয়েকটি জেলায় হালকা কুয়াশার সম্ভাবনাও রয়েছে। বীরভূম, নদিয়া, পুরুলিয়া, বাঁকুড়া, উত্তর ২৪ পরগনা ও কলকাতায় সকালের দিকে কুয়াশা দেখা যেতে পারে। দক্ষিণবঙ্গের মতো কলকাতাতেও ধীরে ধীরে বাড়বে গরম। সর্বনিম্ন তাপমাত্রা ঊর্ধ্বমুখী থাকবে। ভোরের দিকে কুয়াশা থাকার সম্ভাবনা থাকায় সতর্ক থাকার পরামর্শ দিয়েছে হাওয়া অফিস।

হাওয়া অফিস সূত্রে খবর, এই সপ্তাহে উত্তরবঙ্গের জেলাগুলিতেও তাপমাত্রা বাড়বে। শিলিগুড়ি, জলপাইগুড়ি, মালদা ও আলিপুরদুয়ারে কয়েক ডিগ্রি পর্যন্ত পারদ বৃদ্ধির আশঙ্কা রয়েছে। এমনকি দার্জিলিং পাহাড়েও তাপমাত্রা কিছুটা বাড়তে পারে। তবে আপাতত রাজ্যে বৃষ্টির কোনও সম্ভাবনা নেই বলে জানিয়েছে আবহাওয়া দফতর। নতুন কোনও পরিবর্তন হলে আলাদা করে জানানো হবে।